**Uttalelse om Skagerak Offshore Gamma**

Skagerak Offshore Gamma er et flytende havbasert vindkraftverk. Planområdet omfatter 530 km2 i Skagerak, knappe 50 km fra fastlandet i Larvik kommune, og drøye 40 km fra grensen til nasjonalparkene Ytre Hvaler, Færder og Jomfruland. Anlegget planlegges med inntil 172 vindturbiner, og en totalhøyde på opptil 370 meter. Det skal nå utarbeides en konsekvensutredning for prosjektet. Sverige ønsker kommentarer til hva som bør omfattes av konsekvensutredningen.

Mange fugler trekker over Skagerrak til blant annet Jomfruland Nasjonalpark, Mølen fuglefredningsområde ved Larvik og Svenner Fyr fuglefredningsområde, som alle er svært viktige leve- og hekkeområder for sjøfugl, også i nasjonal målestokk. Det tiltenkte Gamma er et svært omfangsrikt vindkraftverk som vil ligge i fuglers trekkruter over Skagerak. Det blir derfor særdeles viktig å konsekvensutrede hvordan dette anlegget vil påvirke fuglelivet. Vi vet at 70 % av sjøfuglbestanden i verden redusert siden 1950, så det er svært viktig å ivareta sjøfuglene. Vi ser det som betenkelig at et så stort vindkraftverk plasseres i Skagerrak bare noen mil fra så viktige fuglefredningsområder og i trekkruter til sårbare fuglearter.

Det må videre utredes hvordan Gamma vil virke på fiskers gyteatferd. Videre har forskning vist at maritime pattedyr kan reagere negativt på støy og vibrasjon fra havvindanlegg så dette er et annet viktig moment som må utredes.

Hvor stort naturfotavtrykk dette vil få er helt avhengig av hvilket naturhensyn utbygger velger å ta nå de styrer plassering av vindkraftverkene, og hvilke avbøtende tiltak de vil kreve fra utbyggerne. Det er altså avgjørende å sørge for at vindkraftverk til havs ikke bygges i trekkruter til sjøfugl eller i gyteområder for fiskearter.

Avbøtende tiltak - som for eksempel sensorer som stopper rotorbladene ved risiko for fuglekollisjon, og boblegardiner som reduserer støy ved pæling av bunnelementer - vil kunne redusere naturavtrykket ytterligere.

Det må videre utredes hvordan dette vil påvirke fiskeres livsgrunnlag, og konsekvenser for mennesker. Det er mye båttrafikk over Skagerak, inkludert mange fritidsbåter. Både fiskere og innbyggere ellers som bruker området vil kunne bli påvirket av støy og iskast, m.m. Dette må også utredes.

Dette prosjektet må også konsekvensutredes etter SEA-direktivet (direktiv 2001/42/EØF om vurdering av miljøvirkningene av visse planer og programmer.

Som sagt så får du mer spesifikk informasjon om prosjektets konsekvenser for fugler og deres trekkruter ved å kontakte naturvernrådgiver i Birdlife, og også Store Færder Ornitologiske Stasjon, som har skrevet flere høringssvar til tilsvarende prosjekt. De har gjennom et velutviklet nettverkssamarbeid innhentet detaljert kunnskap om vår- og høsttrekket til alle trekkfuglarter i Skagerrak, og påpeker at det er godt dokumentert at fugler lar seg forstyrre av fyrlykter. Fuglene trekkes mot lyset, noe som fører til utmattelse og kollisjoner.

Du kan videre få mer informasjon om konsekvenser for fisk og maritime pattedyr ved å kontakte miljørådgiver i Norges Fiskarlag, og så har selvsagt Havforskningsinstituttet mye relevant informasjon.

På vegne av Naturvernforbundet Telemark

Marith Gullbekk Markussen,

Styremedlem

[larvik-moelen-fuglefredningsomraade-natur-i-vestfold-2014.pdf (statsforvalteren.no)](https://www.statsforvalteren.no/siteassets/fm-vestfold-og-telemark/miljo-og-klima/verneomrader/dokumenter/verneomraader-vestfold/molen-fuglefredningsomrade/larvik-moelen-fuglefredningsomraade-natur-i-vestfold-2014.pdf)

[Jomfruland fuglestasjon](https://jomfruland.no/)